Москва апсуа диаспора акоронавирус апандемия абакIра ауысла Апсны йырцхърагIитI
Москва апсуа диаспора (МАД) (Ашта жвлара адкIылара «Москва апсуа диаспора» - аредакция ррытаразга) Апсны апны акоронавирус ашIашIкIгIара згIва COVID-19 йабакIуата амальква нарахвищтара р-Псадгьыл йацхърагIарныс ахъазла къарута йрыму зымгIва адыркIылтI. МАД ахъада АААК ахабарргарта портал йгIарайхIвтI Апсны йырцхърагIауата адиаспора нхарата йакIвдыршахьу йгьи йащтагIайуата йыздынхалуаш ауысква рунашва.
«Москва апны Апсны апрезидент йалхраква анакIвша амщтахь зынла МАД аунашвчпарта апны йщаквдыргылтI Апсны апны акоронавирус ашIашIкIгIара згIва атшауацIыхра йабакIырныс ахъазла йазалху штаб гIандыршарныс. Аштаб хачIв хъадата апахь йгылапI – ахча азыркIкIырныс, АзгIвадарахчара аминистерстви Апсны абзазагIвчви ззыбжу ахъыхчара пкъыгIваква рхвгIарныс», – йхIватI Агрба.
Ауи йшгIаликIгIазла, ауысхарта ащаквыргылрала аштаб унашва ахъицIарныс йыхъвдаквырцIатI Шакая Богдан, Апсны даъата МАД дрыцынхитI Барчан Инна.
«Йара ауи асхъан йыгIдыртI Апсны апны «ХIара хIадгылтI» мгIвайсра шгIаншаз (сынчIва мартI мыз агIан апсуа хIаракьатчпагIвчва акоронавирус ашIашIкIгIара згIва абакIра йазынархата гIамта айшысла цхърагIара фонд гIандыршатI – аредакция ррытаразга). ХIаргьи зынла «ХIара хIадгылтI» мгIвайсра хIрыцынхауа хIалагатI. ХIынхара апны Апсны азгIвадарахчара аминистерства йадкIылата йгIандыршаз акъральыгIва штаб хIрайкьангьашитI, хIуысквала хIшаквшвуш хIащтата хIацынхитI», – йхIватI Агрба.
УахьчIвала «ХIара хIадгылтI» мгIвайсра йгьи Москва апсуа диаспора ркъару аларцIан сом мильуан 50 раъара азыркIкIхьатI. ЙырхвгIахьатI арапхIаква райъазара ауысла ъамапсыма 21, тест-система 5000, маска 10000, айъазагIвчва рхчара йазалху комбинезон 500 райхIа, апульсоксиметрква, йазалху атермометрква, агIахчари айъазари йырзалху датшагьи пкъыгIва щарда (ауат ашIыпхьадзата йызну ашвъа МАД рсайт апны тшахаргIваза йауаштI – аредакция ррытаразга).
Ауыла Москва апсуа диаспора рцхърагIара гьашIасуам. Ауи апшта, ужвы абакалея пкъыгIваква гIацIызщтуа йгьи йамцIызгауа адистрибутор «Мистраль трейдинг» ркъарула тонн 20 йнадзауа афачIв пкъыгIваква адыргалитI, ауат апрель а 10-дза Апсны йыргарныс рмурадпI.
МАД ахъада йшгIаликIгIазла, акарантин ъащаквгылу йгIалцIла адуней шабгула баргвыра йанйитI йадыргалыз апкъыгIваква Апсны йгIаргырныс ахъазла, ауаса «ауат ауысква хъйитI».
Агрба Беслан «швабыж дшырзыразу йхIватI ахча гIалазцIауа, ауыс йацхърагIауа зымгIва йгьи йамайчуата, згвы цхIауата йынхауа МАД ауысхагIвчва».
Москва апсуа диаспора ахъада ареспублика апны ашIашIкIгIара згIва тшауацIнамхырныс ахъазла йнарахвыз амальквагьи дрыквчважватI.
«Апсны аунашвачпагIвчва швабыж йнардзата, уыскIгьи тарымщахIауата йынхитI. Сшхъвыцуала, ауат йрылшатI амаль таразква нарахвырныс. Атестква гIарахвтI, ачымазагIвтараква дрыхIазыртI. Аоперштаб бзита, джьгарта йынхитI», – йхIватI ауи йажва цIхъва айтуата.
Апсны апны акоронавирус ашIашIкIгIара згIва COVID-19 атшауацIыхра абакIра йацхърагIарныс зтахъу зымгIвагьи амаль рымапI ахча аларцIарныс Апсны Республика апынгьи Россия Федерация апынгьи Москва апсуа диаспора абанк реквизитквала йа«ХIара хIадгылтI» мгIвайсраареквизитквала йгьи Трыкв Республика ахьыла Адуней апсуа-абаза конгресс ареквизитквала, йа а-Конгресс асайт апны онлайн амальла ахча аларцIарныс. Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва COVID-19 абакIра йазынадырхуштI.
Ахчата йгIаталуа зымгIва Апсны абзазагIвчва рынцIри рызгIвадари ргIахчара йазалхта акоронавирус ашIашIкIгIара згIва Covid-19 абакIра йазынадырхуштI.
Асквш 2020 мартI а 24 йгIашIарышвта Апсны аунашвачпагIвчва акоронавирус ашIашIкIгIара згIва Covid-19 йабакIуата Апсны абзазагIвчва ргIахчара знархару амальква нарахвтI. Ауи апшта, уагIа щарда злу айззараква гьакIвдыршахуам, апхьартаква амцIырщттI, афачIвтйыртакви аптакькви ракIвымкIва анахьанат аткванква зымгIва адыркIытI, ауагIа хвитта йгьынкъвырыжьуам, датшагьи.
Асквш 2020 мартI а 28 йгIашIарышвта ГвжважвагIва аъаща хабза щата амата йщаквдыргылтI: гIамтакIла Апсны йгьи Россия ркъральгIвына хъысырта хъыргIватI, ахъысра йахвиту арра къвырльыкъвхагIвчви адипломаткви йырхъазыпI. АкъральгIвына ахъысра дрымчтI ареспублика ахьыла йгIацапахуа Апсны акъральгIвчва рыхъазла.